Haustið 2015 hófst undirbúningur að nýju samstarfsverkefni RannUng og leikskóla í Garðabæ , Hafnarfirði , Kópavogi , Mosfellsbæ og Seltjarnarnesi ( sveitarfélög í Kraganum ) . Samstarfið beinist að Mati á námi og vellíðan barna út frá Þemahefti um námsmat í leikskólum ( Mennta - og menningarmálaráðuneyti , 2013 ) . Tímarammi verkefnisins spannar 3 ár ( 2015 - 2018 ) og megin verkþættir eru undirbúningur , fræðsla og innleiðing matsaðferða . Samhliða verkefninu verður unnin starfendarannsókn ( e. action research ) þar sem þátttakendur beina athyglinni að þeim aðferðum sem notaðar eru við mat á námi og vellíðan barna . Einnig verða prófaðar nýjar leiðir sem þátttakendur taka sjálfir þátt í að móta og gerðar eru athuganir á því hvernig til tekst með því að afla fjölbreyttra gagna um það sem gerist í ferlinu ásamt því að greina og túlka þróunina . Verkefnið er unnið í samstarfi sérfræðinga á vegum RannUng ( Rannsóknarstofu í menntunarfræðum ungra barna ) , meistaranema við Menntavísindasvið Háskóla Íslands og eins leikskóla í hverju sveitarfélagi .